હોન્ગકોંગથી મકાઉ તેમજ ચીનના ઝુહાઈ શહેરને જોડતો વિશ્વનો સૌથી લાંબો બ્રીજ ટૂંક સમયમાં ખુલ્લો મુકાશે. સૂત્રો પાસેથી પ્રાપ્ત માહિતી મુજબ આ સપ્તાહમાં જ વિશ્વના સૌથી લાંબા પુલને સૌપ્રથમ વખત ટ્રાફિક માટે ખુલ્લો મુકવામાં આવશે. પુલનું નિર્માણ કાર્ય શરૂ થયાના નવ વર્ષ બાદ તેને ખુલ્લો મુકાશે. વિશ્વના સૌથી લાંબા દરિયાઈ પુલને બનાવવા માટે ૨૦ અબજ ડોલરનો ખર્ચ થયો છે. ચીનના રાષ્ટ્રપતિ શી જિનપિંગ મંગળવારે ઝુહાઈમાં યોજાનાર સમારંભમાં હાજર રહે તેવી સંભાવના છે. આ સમારંભમાં હોન્ગકોંગ તેમજ મકાઉના ટોચના અધિકારીઓ પણ હાજર રહેશે. 55 કિલોમીટર લાંબા આ પુલનું ઉદ્ઘાટન 2016માં થવાનું હતું, પરંતુ તેને આ વર્ષે ખુલ્લો મુકવામાં આવશે. આ પુલ ચીનની ગ્રેટર બે એરિયા યોજનાનો મુખ્ય ભાગ છે. ગ્રેટ બે એરિયા દક્ષિણ ચીનનો લભગ 56,500 ચોરસ કિ.મી ક્ષેત્રને આવરી લે છે, આ ક્ષેત્રમાં 6.8 કરોડ લોકો રહે છે અને તેમાં હોન્ગકોંગ તેમજ મકાઉ સહિત 11 શહેરોનો સમાવેશ થાય છે. વિશ્વનો સૌથી લાંબો સી બ્રીજ હવે ગણતરીના દિવસોમાં જ ખુલ્લો મુકવામાં આવશે.